*****

ΚΑΝΟΝΙΣΜΟΣ (ΕΟΚ) αριθ. 537/81 ΤΗΣ ΕΠΙΤΡΟΠΗΣ

της 27ης Φεβρουαρίου 1981

περί επιβολής κοινοτικής επιβλέψεως στις εισαγωγές συσκευών λήψεως έγχρωμης τηλεοράσεως και σωληνωτών καθοδικών λυχνιών για δέκτες έγχρωμης τηλεοράσεως καταγωγής Ιαπωνίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 926/79 του Συμβουλίου της 8ης Μαΐου 1979 περί του κοινού καθεστώτος εισαγωγών (1), και ιδίως το άρθρο 7,

κατόπιν διαβουλεύσεων στο πλαίσιο της επιτροπής που προβλέπεται στον εν λόγω κανονισμό,

Εκτιμώντας:

ότι οι εισαγωγές στην Κοινότητα συσκευών λήψεως έγχρωμης τηλεοράσεως και σωληνωτών καθοδικών λυχνίων για δέκτες έγχρωμης τηλεοράσεως , καταγωγής Ιαπωνίας, αυξήθηκαν σημαντικά κατά τη διάρκεια των τελευταίων ετών, ήτοι, όσον αφορά τους μικρούς δέκτες, από 318 000 μονάδες το 1975 σε περισσότερες από 500 000 μονάδες το 1980 καί, όσον αφορά τις σωληνωτές καθοδικές λυχνίες, από 1 015 000 μονάδες το 1975 σε περισσότερες από 2 700 000 μονάδες το 1980· ότι, για το λόγο αυτό, το ποσοστό της αγοράς των εισαγωγών αυτών στην Κοινότητα κατά το 1980 υπερέβη το 20 %, όσον αφορά τους δέκτες, και ανήλθε σε 30 %, περίπου, όσον αφορά τις σωληνωτές λυχνίες·

ότι οι εισαγωγές αυτές πραγματοποιούνται συχνά σε τιμές σχετικά χαμηλές που έχουν πτωτική συνέπεια επί επιπέδου των τιμών και επί των οικονομικών αποτελεσμάτων της κοινοτικής βιομηχανίας·

ότι, υπό τις συνθήκες αυτές , η επιβολή κοινοτικής επιβλέψεως των εισαγωγών αυτών είναι προς το συμφέρον της Κοινότητος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι εισαγωγές στην Κοινότητα συσκευών λήψεως έγχρωμης τηλεοράσεως, έστω και συνδυασμένων με συσκευή εγγραφής ή αναπαραγωγής ήχου, καθώς και σωληνωτών καθοδικών λυχνίων για δέκτες έγχρωμης τηλεοράσεως που αντιστοιχούν στους κωδικούς αριθμούς NIMEXE 85.15-25 και 85.21-16, καταγωγής Ιαπωνίας, υποβάλλονται σε κοινοτική επίβλεψη σύμφωνα με τον τρόπο που προβλέπεται στα άρθρα 7 παράγραφος 1 περίπτωση α) και 11 του κανονισμού (ΕΟΚ) αριθ. 926/79 καθώς και στον παρόντα κανονισμό.

Άρθρο 2

1. Οι εκ μέρους των Κρατών μελών γνωστοποιήσεις των αποτελεσμάτων της επιβλέψεως, για κάθε διαρρεύσαντα μήνα, διαβιβάζονται στην Επιτροπή εντός των είκοσι πρώτων ημερών του επόμενου μήνα· για την κατάταξή τους ακολουθείται η σειρά του κώδικα NIMEXE.

2. Επιπλέον, από την 1η Μαρτίου 1981, οι γνωστοποιήσεις αυτές κάνουν διάκριση, όσον αφορά τις σωληνωτές λυχνίες, μεταξύ εκείνων των οποίων η μεγαλύτερη διάμετρος είναι κατώτερη ή ίση με 52 εκατοστά (20 ίντσες) και των άλλων σωληνωτών λυχνιών.

Άρθρο 3

Στη στήλη 3 του παραρτήματος I του κανονισμού (ΕΟΚ) αριθ. 926/79 συμπληρώνεται η ένδειξη «EUR» εναντι των κωδικών αριθμών NIMEXE 85.15-25 και 85.21-16.

Άρθρο 4

Ο παρών κανονισμός τίθεται σε ισχύ την 1η Μαρτίου 1981 και ισχύει ως τις 31 Δεκεμβρίου 1981. Αφορά τις εισαγωγές που πραγματοποιούνται από την 1η Ιανουαρίου 1981, με την επιφύλαξη των διατάξεων της παραγράφου 2 του άρθρου 2 του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 27 Φεβρουαρίου 1981.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 131 της 29. 5. 1979, σ. 15.